Karel Augusta

Karel Augusta (* 20. jún 1935, Praha – † 31. máj 1998, Praha) bol český herec, komik a zabávač. Patril medzi hercov, ktorých označujú ako herci malých úloh, no o svojom hereckom majstrovstve presviedčal stále v mnohých filmoch i na doskách divadiel.

Mladosť 
Do školy začal chodiť v Prahe.
Vzhľadom na to, že detstvo prežíval vo vojnových rokoch ho rodičia, z obavy pred bombardovaním a tiež preto, že v Prahe bolo málo jedla, poslali načas na vidiek do Střížovíc, neďaleko Všetát, kde navštevoval miestnu jednotriedku.

Jeho otec, ktorý bol strojvodcom, nechcel, aby sa syn v živote nadrel tak, ako on a preto rozhodol, že bude ďalej študovať. Prihlásil ho na Obchodnú akadémiu. Štúdium ho veľmi nebavilo, ale aj tak dosiahol v niektorých predmetoch slušný výsledok. Naučil sa napríklad tesnopis a pomerne dobre písal na stroji. Tu sa dostal do kontaktu aj s herectvom. Na škole pôsobil divadelný spolok a Karel sa doň po roku štúdia zapojil. Zakrátko, nakoľko mal talent, dostával aj hlavné úlohy.

Po ukončení štúdia sa prihlásil na pražskú AMU, kde ho síce vzali, ale vzhľadom na to, že mal iba 17 rokov, musel opakovať ročník. Druhýkrát už nemusel absolvovať niektoré skúšky, čo mu umožnilo, aby iba tak bokom študoval na hudobnej fakulte klavír, flautu, saxofón, gitaru a hoboj.

Ako novú skúsenosť prijal možnosť vystupovať v cirkuse Aeros. Tu pôsobil ako konferencier a klaun. Naučil sa tu žonglovať, gymnastiku, chôdzu po lane a tiež pracovať so zvieratami.

Kariéra 
Po ukončení štúdií v roku 1957 na krátke obdobie nastúpil v Uherskom Hradišti. V tom istom roku musel nastúpiť na základnú vojenskú službu do Písku. Od r. 1959 pôsobil viac, ako rok v Jihlave. Ťahalo ho to však k operete a preto prijal angažmán do Štúdia 10 v Brne. Tu po určitom čase bola stála kabaretná scéna zrušená a nastala éra hosťovaní. S kabaretom precestoval celé Česko-Slovensko. Ale aj tento kabaret zanikol.

Po ďalšom krátkom, asi dvojmesačnom pôsobení v brnianskom varieté Rozmarýn, na podnet režiséra Evžena Sokolovského odišiel do Večerného Brna, vtedy popredného moravského divadla. Tu pôsobil osem rokov. Potom prešiel do Štátneho divadla, kde hosťoval v dvoch operetách, ale inak pôsobil v činohre.

Prvý väčší úspech však zožal až v pražskom divadle Rokoko, kde jeho partnermi boli Waldemar Matuška, Jitka Zelenková, Karel Hála, Milan Neděla a mnoho ďalších.

S úspechom na doskách divadla prišli i ponuky práce pre film. Po nútenom odchode z Rokoka využil ponuku Filmového štúdia Barrandov a stal sa členom štúdia. Tu musel hrať všelijaké úlohy.Malé i veľké. Mal však problémy s postsynchronom a preto sa temer nikdy nepokúšal o dabing.

Zákaz činnosti 
Karel rád navštevoval pražské "hospody" a raz v dobrej nálade Iba tak mimochodom utrúsil, že Husák je vôl. Tak musel odísť z divadla a hrozilo mu väzenie. Vybral si však možnosť ísť na psychiatriu ako pacient. V rámci tohoto pobytu pracoval aj v márnici. Jeho však žiadna životná situácia nezlomila. Po návrate odišiel pomáhať priateľovi do hostinca, kde si urobil kuchárske skúšky. Jeden čas dokonca griloval v stánku kurence.
Potom pracoval na vltavskom vzdúvadle, naučil sa ako sa lode vpúšťajú do komôr a nikdy sa k nikomu nesprával povýšene.

Choroba a koniec kariéry 
Už na vojenčine začal mať problémy s pečeňou, ktoré sa postupne, aj vzhľadom na jeho bujarý život stupňovali. V nedožitých 63 rokoch chorobe podľahol.

Karel Augusta bol hercom malých úloh. Tie veľké ho po celú kariéru obchádzali. Napriek tomu zostáva nezabudnuteľný.

Filmografia

Externé odkazy 
 
 
 

Českí divadelní herci
Českí filmoví herci
Českí televízni herci
Absolventi Akadémie múzických umení v Prahe
Osobnosti z Prahy